Nicklas Helenius fik debut på A-landsholdet, da Danmark for to uger siden spillede testkamp mod Slovakiet. Her gjorde AaB-angriberen en særdeles god figur, og han er nu en del af den trup, som landstræner Morten Olsen tirsdag middag udtog frem mod VM-kvalifikationskampen mod Tjekkiet 8. september. Landsholdets normale førstevalg i angrebet, Nicklas Bendtner, er ude med karantæne som følge af sit "underbuksestunt" ved sommerens EM, hvor han efter en scoring viste sine boxershort med et sponsornavn på. Dermed er muligheden for spilletid mod Tjekkiet helt åben for Nicklas Helenius, som i AaB's første syv superligakampe i efteråret har scoret syv gange. Til kvalifikationskampen har Morten Olsen udtaget følgende spillere: Målmænd: Stephan Andersen, Anders Lindegaard, Kasper Schmeichel. Forsvarere: Lars Jacobsen, Daniel Wass, Simon Kjær, Daniel Agger, Jores Okore. Midtbanespillere: William Kvist, Niki Zimling, Christian Eriksen, Kasper Lorentzen, Nicolai Stockholm, Thomas Kristensen, Dennis Rommedahl, Nicolai Jørgensen, Michael Krohn-Dehli, Lasse Schöne, Tobias Mikkelsen. Angreb: Nicklas Helenius. Senere udtages yderligere tre spillere.

Opsummering:
Nicklas Helenius er udtaget til VM-kvalifikationskampen mod Tjekkiet.